section_heading: Glazbeni stil i skladanje
paragraph_text: Neige je izjavio da je na album u velikoj mjeri utjecala japanska kultura i film Hajaoa Mijazakija pod imenom Princeza Mononoke; pogotovo ga je nadahnula San, protagonistica filma, u kojoj je prepoznao dio sebe. Kodama se u velikoj mjeri temelji na borbi između 'ljudskog' i 'prirodnog' svijeta. Raspravljajući o japanskom utjecaju na albumu Neige je izjavio da je do njega došlo zbog njegove oduševljenosti japanskom kulturom, uglavnom zato što "Japan čini vrlo tehnološki napredno društvo koje je uvijek ispred svojeg vremena, ima brdo ludih stvari, naprava i tako dalje, ali su ljudi tamo ipak i dalje privrženi tradiciji, prirodi i duhovnosti". Kao velik utjecaj na glazbeni stil na albumu također je naveo i dvije turneje po Japanu, tijekom kojih je grupa nastupala u budističkim hramovima.